
ประกาศองค์การบริหารส่วนตำบลป่าพะยอม
เรื่อง ยกเลิกการเรียกสำเนาบัตรประจำตัวประชาชน และสำเนาทะเบียนบ้าน
เพื่อการติดต่อราชการในองค์การบริหารส่วนตำบลป่าพะยอม
....................................

          		ตามข้อ 17 ของคำสั่งหัวหน้าคณะรักษาความสงบแห่งชาติ ที่ 21/2560 เรื่อง การแก้ไขเพิ่มเติมกฎหมายเพื่ออำนวยความสะดวกในการประกอบธุรกิจ ลงวันที่ 4 เมษายน พ.ศ. 2560 และตามมติคณะกรรมการขับเคลื่อนการปฏิรูปเพื่อรองรับการปรับเปลี่ยนตามนโยบาย Thailand 4.0 ครั้งที่ 1/2561 เมื่อวันที่ 30 เมษายน 2561 โดยมีนายกรัฐมนตรีเป็นประธาน มีมติให้ยกเลิกการใช้สำเนาบัตรประจำตัวประชาชนและสำเนาทะเบียนบ้านเพื่อรองรับการเป็นรัฐบาลดิจิทัล ประกอบกับในการประชุมคณะรัฐมนตรี เมื่อวันที่ 2 ตุลาคม 2561 มีมติเห็นชอบมาตรการอำนวยความสะดวกและลดภาระของประชาชน (การไม่เรียกสำเนาเอกสารที่ทางราชการออกให้
จากประชาชน) ตามที่สำนักงาน ก.พ.ร. เสนอนั้น
          		เพื่อให้การปฏิบัติราชการตาม พระราชบัญญัติสภาตำบลและองค์การบริหารส่วนตำบลพ.ศ. 2537 และกฎหมายอื่นที่อยู่ในอำนาจหน้าที่ขององค์การบริหารส่วนตำบลป่าพะยอม เป็นไปตามคำสั่งหัวหน้าคณะรักษาความสงบแห่งชาติและมาตรการดังกล่าวอันเป็นการอำนวยความสะดวกและลดภาระของประชาชน จึงให้ยกเลิกการใช้สำเนาเอกสารที่ทางราชการออกให้ประชาชน ซึ่งนายกองค์การบริหารส่วนตำบลป่าพะยอม ได้มีคำสั่งให้พนักงานส่วนตำบลองค์การบริหารส่วนตำบลป่าพะยอมหรือพนักงานเจ้าหน้าที่ถือปฏิบัติโดยเคร่งครัดไปแล้ว ดังนี้
1. ห้ามพนักงานส่วนตำบลองค์การบริหารส่วนตำบลป่าพะยอมหรือพนักงานเจ้าหน้าที่ เรียกสำเนาบัตรประจำตัวประชาชน และสำเนาทะเบียนบ้าน กับผู้มาติดต่อราชการ
2. กรณีจำเป็นต้องใช้เอกสารอื่น ที่ทางราชการออกให้ในการสอบสวนและตรวจสอบเพื่อประกอบคำขอ ให้พนักงานส่วนตำบลองค์การบริหารส่วนตำบลป่าพะยอมหรือพนักงานเจ้าหน้าที่มีหน้าที่แจ้งหน่วยงานราชการที่เป็นผู้ออกเอกสารทางราชการดังกล่าว เพื่อให้จัดส่งข้อมูลหรือสำเนาเอกสารทางราชการนั้น มาเพื่อให้ประกอบคำขอ เว้นแต่ผู้ขอมีความประสงค์ที่จะนำเอกสารราชการนั้นมาแสดงต่อพนักงานส่วนตำบลองค์การบริหารส่วนตำบลป่าพะยอมหรือพนักงานเจ้าหน้าที่ เพื่อประกอบคำขอด้วยตนเอง
3. กรณีที่จำเป็นต้องคัดสำเนาเอกสารรายการทะเบียนบ้าน และบัตรประจำตัวประชาชนหรือเอกสารราชการอื่น เพื่อประโยชน์ในการปฏิบัติราชการขององค์การบริหารส่วนตำบลป่าพะยอม ให้พนักงานส่วนตำบลองค์การบริหารส่วนตำบลป่าพะยอมหรือพนักงานเจ้าหน้าที่ เป็นผู้จัดทำสำเนาเอกสารดังกล่าวขึ้นเอง และ
ห้ามมิให้เรียกเก็บค่าใช้จ่ายที่เกิดจากการทำสำเนาดังกล่าวนั้นจากผู้ขอ
 		4. กรณีมอบอำนาจให้บุคคลอื่นดำเนินการแทน ให้ใช้สำเนาบัตรประจำตัวประชาชนของผู้มอบอำนาจพร้อมลงนามรับรองสำเนาถูกต้อง

          		จึงประกาศให้ทราบโดยทั่วกัน
ประกาศ ณ วันที่ 10 เดือน เมษายน พ.ศ. 2563

                                                        (นายมีศักดิ์   ดวงขวัญ)
   นายกองค์การบริหารส่วนตำบลป่าพะยอม

